“กรภัทร” ชู “แบงก์-โรงไฟฟ้า” รับดอกเบี้ย-ค่าเอฟทีขาขึ้น
“กรภัทร วรเชษฐ์” มองหุ้นไทยช่วงนี้พักฐาน วางกรอบ 1,624-1,654 จุด แนะเก็บ “แบงก์-โรงไฟฟ้า” รับดอกเบี้ย-ค่าเอฟทีขาขึ้น เก็ง SCB, KBANK, GULF, GPSC, BGRIM และ SCC
“กรภัทร วรเชษฐ์” มองหุ้นไทยช่วงนี้พักฐาน วางกรอบ 1,624-1,654 จุด แนะเก็บ “แบงก์-โรงไฟฟ้า” รับดอกเบี้ย-ค่าเอฟทีขาขึ้น เก็ง SCB, KBANK, GULF, GPSC, BGRIM และ SCC
1 ก.ย. 2565

นายกรภัทร วรเชษฐ์ ผู้อำนวยการ ฝ่ายวิจัยและบริการการลงทุน บริษัทหลักทรัพย์ โนมูระ พัฒนสิน จำกัด (มหาชน)  เปิดเผยผ่านรายการ “ข่าวหุ้นเจาะตลาด” วันนี้ (1 ก.ย. 65) ว่า ตลาดหุ้นไทยวันนี้คาดพักฐาน เนื่องจากตลาดยังมีความกังกลเรื่องการขึ้นดอกเบี้ยนโยบายในช่วงปลายเดือน ก.ย. 65 นอกจากนี้นักลงทุนยังคงจับตาดูการแถลงตัวเลขเศรษฐกิจของสหรัฐว่าจะชะลอตัวมากน้อยเพียงใด
โดยคาดว่าดัชนีจะเคลื่อนไหวอยู่ในกรอบแนวต้าน 1,646-1,654 จุด ส่วนแนวรับ 1,624 จุด ทั้งนี้หากตลาดมีการปรับฐานลงมาให้มองว่าเป็นโอกาสในการเข้าซื้อเก็บสะสม อย่างไรก็ตามช่วงนี้ให้จับตาดูประเด็นแบงก์พาณิชย์บางแห่งเริ่มปรับขึ้นดอกเบี้ยเงินกู้แล้ว ดังนั้นยังคงแนะนำซื้อ หุ้นแบงก์ เป็นกลุ่มที่น่าสนใจเข้าซื้อหากราคาถอยลงมาให้เข้าซื้อเก็งกำไรระยะกลาง–ระยะยาว ได้แก่ บริษัท เอสซีบี เอกซ์ จำกัด (มหาชน) หรือ SCB และ ธนาคารกสิกรไทย จำกัด (มหาชน) หรือ KBANK
สำหรับการขึ้นค่า FT ไฟฟ้าใหม่ที่เริ่มวันนี้ (1 ก.ย. 65) คาดว่าจะส่งผลดีต่อ บริษัท บี.กริม เพาเวอร์ จำกัด (มหาชน) หรือ BGRIM และบริษัท โกลบอล เพาเวอร์ ซินเนอร์ยี่ จำกัด (มหาชน) หรือ GPSC ให้ราคาเป้าหมาย 90 บาท เก็งกำไรระยะสั้น ให้ดูแนวต้าน  68.75-70.75 บาท  ส่วนแนวรับ 66.25 บาท รวมถึงบริษัท กัลฟ์ เอ็นเนอร์จี ดีเวลลอปเมนท์ จำกัด (มหาชน) หรือ GULF น่าลงทุนเช่นกัน ที่คาดว่าจะมีโอกาสเอาต์เพอร์ฟอร์มขึ้นไปอีก
นอกจากนี้ยังคงแนะนำ บริษัท ปูนซิเมนต์ไทย จำกัด (มหาชน) หรือ SCC เนื่องจากราคาลงมาเยอะเหมาะในการซื้อเก็งกำไร ราคาเป้าหมาย 355 บาท
สำหรับประเด็นเรื่องการที่ ธปท. ออกมาเปิดเผย จ่อคุมเข้มเช่าซื้อ-ลีสซิ่งรถยนต์และรถจักรยานยนต์รายย่อย ทำให้ที่ผ่านมาหุ้นลีสซิ่ง ร่วงลงมามองว่า หากถึงวันที่ประกาศคุมจริงก็ไม่อาจทำให้หุ้นกลุ่มนี้ร่วงไปเลยเสียทีเดียว อาจเล่นรอบกลับมาได้ ส่วนเรื่องการปรับขึ้นค่าแรงขั้นต่ำจะส่งผลลบ กับหุ้นอสังหาฯ หุ้นรับเหมาก่อสร้าง และเป็นผลดีต่อหุ้นสินค้าบริโภค หุ้นไฟแนนซ์